भुटानलाई पराजित गर्दै थ्रीस्टार सेमिफाइनलमा
भुटानी लिग विजेता क्लब पारो एफसीलाई शनिबार २–० ले पराजित गर्दै थ्रीस्टार क्लब पोखरामा जारी २३ औं आहा–रारा पोखरा गोल्डकप फुटबल प्रतियोगिताको सेमिफाइनलमा पुगेको छ । आशिष चापागाईंको दुई गोलमा थ्रीस्टारले सेमिफाइनल यात्रा गरेको हो । प्रतियोगितामा पहिलोपल्ट सहभागिता जनाएको पारो एफसीले कुनै गोल गर्न सकेन ।
पोखरा — भुटानी लिग विजेता क्लब पारो एफसीलाई शनिबार २–० ले पराजित गर्दै थ्रीस्टार क्लब पोखरामा जारी २३ औं आहा–रारा पोखरा गोल्डकप फुटबल प्रतियोगिताको सेमिफाइनलमा पुगेको छ । आशिष चापागाईंको दुई गोलमा थ्रीस्टारले सेमिफाइनल यात्रा गरेको हो । प्रतियोगितामा पहिलोपल्ट सहभागिता जनाएको पारो एफसीले कुनै गोल गर्न सकेन ।निर्धारित समय गोलरहित बराबरीमा टुंगिएपछि खेल अतिरिक्त समयमा धकेलियो । खेलमा १ सय १४ मिनेटसम्म गोलविहीन अवस्थालाई तोड्दै आशिषले पहिलो गोल गरे । दायाँबाट प्राप्त पासमा बक्सभित्र विपक्षी डिफेन्डरलाई बिट गर्दै प्रहार गरेको बल पारोका गोलरक्षक गेलिसेन जाङ्पोले बचाउन प्रयास गरे पनि सफल हुन सकेनन् । खेल सकिन ६ मिनेट बाँकीमा एक गोलले पछि परेपछि पारोका गोलरक्षक विपक्षीको पेनाल्टी एरियामा पुगे । उक्त अवस्थाको फाइदा उठाउँदै १ सय १९ औं मिनेटमा थ्रीस्टारले अर्को गोल थप्यो । गोलपोस्ट खाली रहेको मौकामा मध्यभागबाट बल अगाडि बढाउँदै आशिषले व्यक्तिगत दोस्रो गोल गरे । उनी प्लेयर अफ द म्याच बने । प्रतिस्पर्धात्मक खेलमा अन्तिम ६ मिनेट सम्हालिन नसक्दा पाहुना टोली घर फर्किनुपरेको हो । खेल अवधिभर पारोले एकाधबाहेक गतिलो मुभ बनाउन सकेन । थ्रीस्टारले भने पटक–पटक पाएको अवसर खेर फाल्यो । थ्रीस्टारले आहा–राराको ५ पटक उपाधि जित्दा तीन पटक मनाङ मर्स्याङ्दी, एक पटक आयोजक सहारा र एक पटक विभागीय टोली त्रिभुवन आर्मीलाई पराजित गरेको थियो । थ्रीस्टारले २०६३, २०६७, २०६९, २०७१ र २०७५ मा उपाधि जितेको हो । खेलको सातौं मिनेटमा थ्रीस्टारका महेन्द्र कार्कीले दायाँतिरबाट पेनाल्टी बक्सभित्र उपलब्ध गराएको क्रसलाई दिपेश आलेमगरले पोस्टको दिशा दिन सकेनन् । ३२ औं मिनेटमा पारोले सिर्जना गरेको अवसर सदुपयोग हुन सकेन । यसी दोर्जीले बक्सबाट प्रहार गरेको बल थ्रीस्टारका खेलाडीलाई छुँदै बार माथिबाट बाहिरियो । पाएको कर्नरमा फुवा थिन्लेको प्रहार थ्रीस्टारका खेलाडीले क्लियर गरिदिए ।आशिष चापागाईंले खेलको ४२ औं मिनेटमा गोल गर्ने सुनौलो अवसर गुमाए । दिपेशले मध्यभागतिरबाट बल अगाडि बढाउँदै आशिषलाई उपलब्ध गराए । आशिषले बल भेट्नुअघि नै पारोका गोलरक्षक जाङ्पो अगाडि बढेर बचाउ गरे । खेलको ५९ औं मिनेटमा थ्रीस्टारले अर्को राम्रो अवसर सदुपयोग गर्न सकेन । आशिषले दायाँतिरबाट उपलब्ध गराएको क्रसमा आदित्य शाक्यले प्रहार गरे पनि सेकेन्ड बार नजिकैबाट बाहिरियो । एकपछि अर्को मुभ खेर फालेको थ्रीस्टारका लागि ६३ औं मिनेट पनि भाग्यशाली साबित भएन । दिपेश घलेको पासलाई आशिषले पेनाल्टी बक्सबाट भली प्रहार गरे । तर उनको प्रहार बारभन्दा थोरै माथिबाट बाहिरियो । ७९ औं मिनेटमा मौसम सुब्बाको क्रसलाई रोशन रानामगरले पेनाल्टी बक्सबाट वरेको प्रहार फितलो साबित भयो । राष्ट्रिय टोलीका पूर्वकप्तान तथा भेट्रान खेलाडी विराज महर्जन ८४ औं मिनेटमा मैदान छिरेपछि थ्रीस्टार थप आक्रामक बनेको थियो । उनी आएलगत्तै ८६ औं मिनेटमा आशिषले विपक्षीको पेनाल्टी बक्सको दायाँ साइडबाट प्रहार गरेको बल सेकेन्ड बार नजिकैबाट बाहिरियो ।भुटानको लिग च्याम्पियन हुँदै पारो एफसी यसअघि एएफसी कप खेल्न नेपाल आएको थियो । साउन २३ मा मछिन्द्रसँग २–३ ले पराजित भएको थियो । भारत हुँदै काकडभिट्टा नाकाबाट पारो एफसीका खेलाडी बिहीबार पोखरा आइपुगेका थिए । पारोका प्रशिक्षक पुष्पलाल शर्माले थ्रीस्टारले आफ्नो टिमले भन्दा राम्रो फुटबल खेलेको प्रतिक्रिया दिए । उनले मछिन्द्रसँग खेलेपछि घाँसे मैदानमा बल्ल खेलेकाले खेलाडीलाई केही गाह्रो भएको बताए । ‘भुटानमा प्रायः कृत्रिम घाँसको मैदान छ । प्रशिक्षण पनि त्यसैमा गर्‍यौं,’ उनले भने, ‘प्राकृतिक मैदानमा नखेलेको र बानी नपरेकाले बुनेर फुटबल खेल्न सकेनौं, सिधा खेल्नुपर्‍यो । यद्यपि राम्रो अनुभव भएको छ ।’ उनले हेटौंडा गोल्डकप र केपी ओली कपमा सहभागी हुने तयारी गरेको बताए । थ्रीस्टारका प्रशिक्षक विक्रम लामाले खेलमा दुवै टिम उत्तिकै बलियो हुँदा अतिरिक्त समयसम्म धकेलिएको बताए । ‘निरन्तर खेलिरहेको र कम्बाइन्ड पारो एफसीलाई ९० मिनेटभित्र जित्न सकिन्छ भन्ने आस गर्नु मूर्खता नै हो,’ उनले भने, ‘हामी जुन धरातलबाट आएका छौं त्यसले अलिकति समस्या हुन्छ कि जस्तो लागेको थियो । हामी हाम्रो योजनामा कडाइपूर्वक काम गर्दा गोल गर्ने धेरै मौका आयो । त्यसलाई मिस गर्‍यौं ।’ पहिलो खेलभन्दा दोस्रोमा सुध्रिएको र आगामी खेलमा अझै सुधार ल्याउने उनको दाबी छ । 